BANPU ลงนามสัญญากับ FN ลุยติดตั้งแผงโซลาร์บนหลังคาเอฟเอ็นเอ๊าท์เลท
BANPU ลงนามสัญญากับ FN ลุยติดตั้งแผงโซลาร์บนหลังคาเอฟเอ็นเอ๊าท์เลท ประเดิมสาขาแรก จ.นครศรีอยุธยา กำลังผลิตไฟฟ้า 640 กิโลวัตต์ คาดแล้วเสร็จและพร้อมใช้งานภายในครึ่งปีแรกของปี 61
19 มี.ค. 2561

นางสมฤดี ชัยมงคล ประธานเจ้าหน้าที่บริหาร บริษัท บ้านปู จำกัด (มหาชน) หรือ BANPU และกรรมการ บริษัท บ้านปู อินฟิเนอร์จี จำกัด ผู้ให้บริการด้านการวางระบบผลิตไฟฟ้าจากพลังงานแสงอาทิตย์แบบครบวงจร One Stop Service ร่วมลงนามในสัญญากับ นายเบญจ์เยี่ยม ส่งวัฒนา ประธานเจ้าหน้าที่บริหาร บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN เมื่อเร็ว ๆ นี้
ทั้งนี้ เพื่อดำเนินโครงการติดตั้งระบบผลิตไฟฟ้าพลังงานแสงอาทิตย์ที่ติดตั้งบนหลังคา (โซลาร์รูฟท็อป) ที่เอฟเอ็นเอ๊าท์เลท สาขาพระนครศรีอยุธยา ด้วยกำลังผลิตไฟฟ้า 640 กิโลวัตต์ คาดว่าจะแล้วเสร็จและพร้อมใช้งานภายในครึ่งปีแรกของปีนี้
โดยความร่วมมือครั้งนี้เกิดจากแนวคิดร่วมกันระหว่าง FN และบ้านปู อินฟิเนอร์จีฯ ในการส่งเสริมการดำเนินธุรกิจอย่างมีประสิทธิภาพและลดต้นทุนอย่างชาญฉลาดด้วยพลังงานสะอาด
อีกทั้ง FN ยังเชื่อมั่นในความเชี่ยวชาญของบ้านปู อินฟิเนอร์จีฯ ที่ใช้อุปกรณ์ที่มีคุณภาพและมีบริการหลังการขายอย่างมืออาชีพ โดย FN มีแผนที่จะติดตั้งโซลาร์รูฟท็อปในสาขาอื่นๆ ต่อไปในอนาคต